Franco Armani

Franco Armani (sündinud 16. oktoobril 1986 Casildas) on Argentina jalgpallur, kes mängib väravavahina Argentina kõrgliiga klubis River Plate ja Argentina jalgpallikoondises.

Ta alustas klubikarjääri 2006. aastal kodumaal Ferro Carril Oestes. Aastatel 2008–2010 mängis ta Deportivo Merlos ja 2010–2018 Colombia kõrgliiga klubis Atlético Nacional. Ta võitis Atlético Nacionaliga arvukalt tiitleid, sealhulgas tuli kuus korda Colombia meistriks. 2016. aastal võitis ta klubiga Lõuna-Ameerika klubide sarja Copa Libertadorese.

2018. aasta jaanuaris sõlmis ta lepingu River Plate'iga. Samal aastal võitis ta teist korda karjääri jooksul Copa Libertadorese, kui River Plate alistas finaalseerias Boca Juniorsi.

Armani valiti Argentina koondisse 2018. aasta maailmameistrivõistlusteks, kuigi ta ei olnud enne seda kordagi koondises mänginud. Koondisedebüüdi tegi ta maailmameistrivõistluste viimases alagrupimängus Nigeeria vastu. Lisaks kuulus ta koosseisu kaheksandikfinaalis Prantsusmaa vastu.

Saavutused 
Atlético Nacional
Categoría Primera A – 2011-I, 2013-I, 2013-II, 2014-I, 2015-II, 2017-I
Copa Colombia – 2012, 2013, 2016
Superliga Colombiana – 2012, 2016
Copa Libertadores – 2016
Recopa Sudamericana – 2017
River Plate
Supercopa Argentina – 2017
Copa Libertadores – 2018
Recopa Sudamericana: 2019
Copa Argentina: 2019

Argentina jalgpallurid
Club Atlético River Plate'i jalgpallurid
Sündinud 1986